Ciolacu consideră că preţul carburanţilor ar trebui plafonat.
Marcel Ciolacu a avansat într-o declaraţie ideea plafonării preţurilor la carburanţii auto. Liderul PSD a invocat veniturile excepţionale ale companiilor din energie. Preţurile energiei şi carburanţilor au înregistrat creşteri importante în ultima perioadă.
Liderul PSD Marcel Ciolacu a avansat luni, într-o declaraţie făcută presei, ideea plafonării preţurilor la carburanţii auto, precizând că măsura ar trebui să fie discutată în cadrul coaliţiei de guvernare."Părerea mea este că trebuie plafonat preţul, cu o marjă de profit", a spus Ciolacu, precizând că acesta ar fi principiul, restul fiind "treaba specialiştilor"."Aştept ministrul Energiei să vină să ne spună cum rezolvă această problemă, dacă nu, oricum o să venim şi noi cu propunerile noastre", a spus Ciolacu.Liderul PSD a invocat veniturile excepţionale ale companiilor din energie, "unele bazate pe un preţ speculativ, din punctul meu de vedere"."Este normal să solicităm, pentru o perioadă limitată, un efort din partea acestor companii", a spus Ciolacu, care a amintit de cheltuielile majore făcute de stat şi de cetăţeni în perioada de pandemie. "Nu este nici incorect, nici injust, este un element corect", a spus Ciolacu.Pe fondul războiului din Ucraina, al sancţiunilor impuse Rusiei şi al modului în care Kremlinul a răspuns acestor sancţiuni, preţurile energiei şi carburanţilor au înregistrat creşteri importante în ultima perioadă.